જે ડાળ પર પોતે બેઠેલા હતા એ જ ઝાડની ડાળી કાપી રહ્યા હોવાથી કથામાં પણ વાર્તારસ વધુ અને તથ્ય ઓછું હોવાનું મનાય છે. દેખાવે અત્યંત રૂપાળા, પણ અક્કલમાં સાવ ઓછા એવા ગરીબ બ્રાહ્મણના પુત્ર કાલિદાસનું લગ્ન એક રાજકુમારી સાથે કરાવી દેવામાં આવે છે, કેમ કે રાજકુમારી માટે યોગ્ય મુરતિયો શોધાવની જવાબદારી જેને સોંપવામાં આવી હતી એ રાજપુરોહિતને રાજકુમારી પર વેર હતું અને તેનો બદલો લેવાની તક તે શોધતો હતો. તેની નજરમાં મહામૂર્ખ કાલિદાસ વસી જાય છે અને તેને સુંદર વસ્ત્રો પહેરાવીને રાજકુમારી સમક્ષ રજૂ કરવામાં આવે છે અને ધાર્યા મુજબ રાજકુમારી તેના રૂપ પર મોહીને લગ્ન કરી લે છે. લગ્ન પછી રાજકુમારીને અસલિયતનો ખ્યાલ આવે છે અને તે કાલિદાસને કાલિદેવીની ઉપાસના કરીને જ્ઞાની થવાનું વરદાન માગવા કહે છે. કાલિદેવીની ઉગ્ર તપશ્ચર્યા કરીને તેમની કૃપાથી સર્વ શાસ્ત્રોમાં પારંગત થઈને કાલિદાસ પાછા આવે છે ત્યારે રાજકુમારી પૂછે છે : ‘अस्ति कश्चित वाग्विशेषः ?’ (વાણીમાં કંઈ વિશેષતા આવી ?) આ પ્રશ્નના જવાબમાં કાલિદાસ ત્રણ અમર સાહિત્યકૃતિઓ રચે છે, જેનો આરંભ રાજકુમારીએ પૂછેલા પ્રશ્નના એક એક શબ્દથી થાય છે. મહાકાવ્ય કુમારસંભવની શરૂઆત થાય છે अस्ति શબ્દથી अस्ति उतरस्याम दिशि देवतात्मा हिमालयोनाम नगाधिराजः, पूर्वापरोतोय निधिम अगाह्य: स्थितः पृथ्वीव्यायाम इवमानंदडः । ખંડકાવ્ય મેઘદૂત આરંભાય છે અને कश्चित શબ્દથી (कश्चित्कान्ताविरहगुरुणा स्वाधिकारप्रमत्तः, शापेनास्तंगमितमहिमा वर्षभोग्येण भर्तुः।), તો મહાકાવ્ય રઘુવંશનો પ્રારંભ वाग શબ્દથી થાય છે. (वागर्था संपृक्तो वागर्थ प्रतिपत्तये, जगतः पितरौ वंदे पार्वती परमेश्वरशै ।), જો કે, કાલિદાસે પોતાની કોઈ પણ કૃતિઓમાં કાલિવંદના કરી નથી, તેથી આ હકીકતને સ્વીકારવી મુશ્કેલ લાગે છે.